khistorydata/jeongjo-sjw-relations huggingface dataset:
정조 13년
正言朴宗謙啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請荐棘罪人時偉亟令王府更加嚴鞫究覈得情夬正王法新除授司憲府掌令高益擎時在全羅道長興地持平李升運時在忠淸道新昌地請竝斯速乘馹上來事下諭答院曰不允下諭事依啓
정조 13년
己酉閏五月二十五日卯時上御誠正閣右副承旨入侍時左副承旨洪文泳右副承旨呂善亨記事官沈奎魯記注官金健修金鳳顯以次進伏訖上命讀公事仍命書判付訖善亨曰同罪未敍人隨卽提稟事曾有定式矣前承旨洪仁浩旣已蒙敍而前承旨李鼎運乃是同罪之人故敢此仰達矣上曰敍用可也出擧條命退承史以次退出
정조 13년
己酉閏五月二十五日辰時上御重熙堂左副承旨入侍時左副承旨鄭東浚假注書李海隣記注官金健修記事官金祖淳以次進伏訖命書榻敎曰王大妃殿進御加味六和湯前方中人蔘減三分自今日一貼式煎入又命書榻敎曰惠慶宮進服加減蔘苓白朮散三十貼製入命退承史以次退出
정조 13년
己酉閏五月二十五日戌時上御重熙堂左承旨入侍時左承旨徐鼎修假注書李海隣記注官金健修記事官金祖淳以次進伏訖命讀公事仍書判付訖命退承史以次退出
정조 13년
行都承旨洪秀輔坐行左承旨李時秀坐直行右承旨徐鼎修坐左副承旨洪文泳坐右副承旨申耆坐同副承旨呂善亨坐直注書沈奎魯仕徐有聞病假注書李海隣仕直事變假注書尹持範仕
정조 13년
呂善亨啓曰大司憲李𡊠疏批未下執義李身晦掌令高益擎閔彝顯持平李升運姜碩龜俱在外監察茶時之意敢啓傳曰知道
정조 13년
洪秀輔啓曰右承旨李亨元左副承旨鄭東浚今日不爲仕進卽爲牌招何如傳曰允
정조 13년
洪文泳啓曰御營廳將官來言今日本廳軍兵日次私習云矣敢啓傳曰待晴爲之
정조 13년
申耆啓曰事變假注書尹持範時無職名令該曹依例付軍職冠帶常仕何如傳曰允
정조 13년
傳于洪秀輔曰都承旨入侍
정조 13년
傳于徐鼎修曰工房承旨入侍
정조 13년
傳于洪文泳曰左承旨入侍
정조 13년
傳于李時秀曰左副嘉善其勢似難許遞前望單子入之待下批牌招察任
정조 13년
傳于洪文泳曰應行之事如是做錯致有省記之煩稟當該玉堂遞差
정조 13년
呂善亨啓曰修撰曺允遂纔已遞差校理李埦在外副校理李祉永金熙朝傳旨未下玉堂上下番俱空事甚未安修撰韓光植副修撰尹行任朴奎淳竝卽牌招以爲推移入直之地何如傳曰允
정조 13년
洪秀輔以弘文館言啓曰本館上番闕直事甚未安副校理李祉永金熙朝竝卽牌招以爲推移入直之地何如傳曰允
정조 13년
呂善亨以兵曹言啓曰昨見草記宮墻頹圮處今日當始役云而前已修築處若不趁卽改瓦不及十年之限又有頹圮之慮然而只以年限內頹圮勘罪校匠輩是公家不勤照察委罪於下屬也雜草芟除曾有定式而脫瓦修改及倚墻木斫伐事亦宜有一番定式令戶兵判知悉指一草記仍爲定式施行事命下矣臣文源與戶曹判書臣徐有隣相議則宮墻之滲漏頹圮專由於雜草之未及芟除脫瓦之未及修改倚墻木之未及斫伐而雜草芟除旣有定式則脫瓦修改倚墻木斫伐亦宜有定式瓦子脫落處內而四所外而三營各其掌內衛將部將該營校卒每五日看審如有脫落或滲漏處登時馳報本曹以爲往復戶曹趁卽修改之地而如値雨後勿拘日次這這看審以報春秋例有宮都城摘奸而內面則闕焉冬夏則竝與內外面而闕焉事甚疎漏此後宮都城摘奸時內面巡審則令內入直郞廳擧行冬夏兩季朔則依戶曹闕內各司四季朔巡審例內面內入直郞廳外面該色郞廳分掌擧行以考勤慢而至於後苑宮墻內面則令守直中官手本啓下建陽以南大內相望處則自本曹微稟擧行春夏秋則依例修改冬則姑爲蓋覆待春修改而如有瓦子等屬無端閪失之事該所該營各別論責倚墻木斫伐事春秋宮都城巡審時一體看審逼墻陰翳之樹稟旨斫去內面之不得看審處亦令中官手本啓下從便擧行恐合事宜竝以此意定式施行何如傳曰允
정조 13년
呂善亨以壯勇營言啓曰本營中日試射時馬步軍兵等各技超等賞格馬帖依武藝廳例以木布上下事命下矣分付該寺使之定式擧行何如傳曰允
정조 13년
校理李太亨疏曰伏以臣於直中卽接家信臣之老母素患貞疾元氣澌綴之中猝得暑癨中焦結轖呼吸不通半日之間證形危劇促臣歸視臣聞此報心神飛越按住不得玆敢忙陳短章徑出禁扃之外伏乞聖慈俯垂諒察亟遞臣所帶之職俾便救護仍治臣擅離之罪以肅朝綱不勝幸甚踏啓字
정조 13년
副修撰尹行任疏曰伏以臣老母貞疾當暑阧劇有難暫時離捨而屢違是懼黽勉承膺仍爲持被矣夜又倍添促臣歸護故推移於僚官而出矣館直適曠臣當就番而顧臣情理萬無供職之望玆敢忙陳短章仰瀆崇嚴伏乞聖慈亟遞臣職以便救護千萬幸甚踏啓字
정조 13년
己酉閏五月二十六日卯時上御誠正閣都承旨入侍時行都承旨洪秀輔記事官沈奎魯記注官金健修金鳳顯以次進伏訖命書傳敎曰今因宣傳官射會日次退定事聞之堂下朔試射兵判明日出令云近來雨水頻仍似不得專意肄藝令兵判知悉朔射旣不爲之宣傳官廳射會各次未試之類皆令今月內畢試事申飭命書榻敎曰軍士房承旨入侍賤臣承命出傳右副承旨洪文泳進伏上曰屢日連雨得無傷損於農事耶外間消息云何耶秀輔曰雖屢日連雨而初非大雨暴霔故田畓別無傷破而禾穀茁盛漸有豐登之望云矣上曰以諸道狀啓見之外方則間或有過雨傷損之慮矣且餘日尙多農事未半來頭豐登何可期必苟若年豐則民事誠多幸矣上曰承旨新經萊伯東菜弊瘼何如而下納米令守令親納矣其效果有之耶文泳曰下納米之守令親納似有實效而蓋上下石之不均自前已然便成謬例而近來倭人必抽其下石秤其輕重執出縮米上石之準數者亦依下石例執縮竝徵所縮之數此爲本府一大弊矣仍命退承史以次退出
정조 13년
己酉閏五月二十六日巳時上御重熙堂戶房承旨工房承旨入侍時右承旨徐鼎修左副承旨鄭東浚假注書李海隣記注官金鳳顯記事官金祖淳以次進伏訖命鼎修書傳敎曰昨見草記宮墻頹圮處今日當始役云而前已修築處若不趁卽改瓦不及十年之限又有頹圮之慮然而只以年限內頹圮勘罪校匠輩是公家不勤照察委罪於下屬也雜草芟除曾有定式而脫瓦修改及倚墻木斫伐事亦宜有一番定式令戶兵判知悉指一草記仍爲定式施行又命書傳敎曰左副承旨許遞前望單子入之待下批牌招察任命退承史以次退出
정조 13년
己酉閏五月二十六日酉時上御重熙堂左承旨入侍時左承旨李時秀假注書李海隣記注官金健修記注官金鳳顯以次進伏訖命讀公事仍書判付訖命退承史以次退出
정조 13년
行都承旨洪秀輔坐行左承旨李時秀坐行右承旨徐鼎修坐左副承旨洪文泳坐直右副承旨申耆坐直同副承旨呂善亨坐注書沈奎魯仕徐有聞病假注書李海隣仕直事變假注書尹持範仕
정조 13년
洪文泳以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
呂善亨啓曰大司憲李𡊠疏批未下執義李身晦掌令高益擎持平姜碩龜李升運俱在外掌令閔彝顯山林在外監察茶時之意敢啓傳曰知道
정조 13년
申耆啓曰來初一日輪對日次矣敢啓傳曰爲之
정조 13년
洪文泳啓曰御營廳將官來言今日本廳軍兵日次私習云矣敢啓傳曰知道
정조 13년
洪文泳啓曰禁衛營將官來言今日本營軍兵日次私習云矣敢啓傳曰知道
정조 13년
洪秀輔啓曰右承旨徐鼎修今日不爲仕進卽爲牌招何如傳曰允
정조 13년
洪文泳啓曰修撰韓光植副修撰朴奎淳牌不進罷職傳旨今方捧入而校理李琬在外副校理李祉永金熙朝傳旨未下玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 13년
洪秀輔啓曰吏曹獻官單子不書年月臣等矇然捧入誠極惶悚而莫重啓下文書如是不察極爲未安該曹當該堂上推考何如傳曰允
정조 13년
以承旨房望傳于洪秀輔曰仍
정조 13년
以原春監司狀啓薦新生銀口魚限內不得封進惶恐待罪事傳于申耆曰勿待罪事回諭
정조 13년
有政吏批判書李在簡進參判金憙病參議未差都承旨洪秀輔進以李壽咸爲司諫權儐爲正言安策爲校理成德雨爲副校理尹羽烈爲修撰李彦祐爲副修撰魚錫定爲同義禁朴喆源爲平市令徐重修爲司僕主簿故學生鄭時安贈持平故學生李沃贈戶曹佐郞故士人曺天衡贈持平故士人曺良弼贈持平故士人李益張贈戶曹佐郞故士人秦益埰贈軍資主簿故同知金延年贈左尹故處士金頤普贈持平故通德郞金敎行贈持平以上孝行卓異贈職事承傳高翼濟爲順懷墓守衛官
정조 13년
兵批判書李文源病參判柳誼入直進參議朴宗岳參知申應顯病左副承旨洪文泳進副司直金頤柱趙尙鎭李亨元鄭東俊尹㬦洪義浩李太亨副司果曺允遂尹行任竝單付
정조 13년
洪文泳以司僕寺提調言啓曰內乘李儒敬以其親病呈狀乞遞揆以情理勢難强令察任今姑改差其代令該曹口傳差出何如傳曰允
정조 13년
兵曹口傳政事以朴基豐爲兼內乘
정조 13년
申耆以吏曹言啓曰咸鏡都事李信默呈狀內矣身八耋老父方在价川地而猝得暑感症形危篤專人來到今方歸省萬無遠赴之勢斯速入啓遞改云親病旣如是則不可强令往赴今姑改差何如傳曰允
정조 13년
洪文泳以御營廳言啓曰本廳哨官徐翰修身病甚重勢難察任改差何如傳曰允
정조 13년
洪文泳以守禦廳言啓曰本廳親牙兵左司把摠李渙中司把摠蔡顯五身病猝重勢難察任竝今姑改差何如傳曰允
정조 13년
洪文泳以守禦廳言啓曰各軍門諸將官射講時柳葉箭連五巡全布者別單書入事曾有定式矣本廳今朔射講時親牙兵右司左哨官李台一柳葉箭連六次全布故別單書入之意敢啓傳曰知道
정조 13년
己酉閏五月二十七日卯時上御誠正閣左副承旨入侍時左副承旨洪文泳記事官沈奎魯記注官趙慶遠金健修以次進伏訖上曰都承旨左承旨入侍出榻敎賤臣承命出傳行都承旨洪秀輔行左承旨李時秀進伏命書傳敎曰傳香承旨奉審摘奸以來上曰都承旨近甚乏望排望苟艱非不知加出變通之道予之所除比肅廟朝及先朝初年猶爲顆然故不欲加出矣兩朝所除都承旨詳考書入可也蓋都承旨好官也闕外威權都憲爲最闕內威權都承旨爲最其責不小有難輕出矣上曰今日雨似快霽矣誠爲多幸而今番雨水得無過多而傷農耶秀輔曰大體農事以天旱無水移秧失時則每致凶年而今年雨水以時洽足雖甚高燥處擧皆移秧矣今番雨雖似小過而連聞外間消息姑無爲害於農事云矣命退承史以次退出
정조 13년
己酉閏五月二十七日午時上御重熙堂右承旨入侍時右承旨徐鼎修假注書李海隣記注官金健修記事官金祖淳以次進伏訖命書榻敎曰王大妃殿進御加味六和湯前方中人蔘減二分自明日更爲煎入命退承史以次退出
정조 13년
己酉閏五月二十七日酉時上御誠正閣坐直承旨入侍時左副承旨洪文泳記事官沈奎魯記注官金健修金鳳顯以次進伏訖上命讀公事仍命書判付上曰兵曹參判入侍出榻敎賤臣承命出與兵曹參判柳誼偕入進伏上曰今番雨水宮苑後墻間多崩頹云明日卿與郞廳親審而幅員稍廣有難獨勞與判堂分所看審可也仍命退諸臣以次退出
정조 13년
行都承旨洪秀輔坐行左承旨李時秀坐右承旨洪文泳坐左副承旨李敏采坐右副承旨申耆坐直同副承旨呂善亨坐直注書沈奎魯仕徐有聞病假注書李海隣仕直事變假注書尹持範仕
정조 13년
申耆啓曰大司憲李𡊠疏批未下執義李身晦掌令高益擎閔彝顯持平姜碩龜李升運俱在外監察茶時之意敢啓傳曰知道
정조 13년
洪秀輔啓曰同副承旨呂善亨今日不爲仕進卽爲牌招何如傳曰允
정조 13년
傳于洪文泳曰右承旨入侍
정조 13년
傳于洪文泳曰軍士房承旨入侍
정조 13년
申耆啓曰成均館薦狀單子不爲踏印臣等之矇然捧入不勝惶悚而入啓文書如是不察誠極未安當該館堂推考何如傳曰允
정조 13년
以左議政初度呈辭傳于洪文泳曰意謂所愼漸向差可長單遽至殊用悶慮不審晩來加減何如見今中書首席久曠卿又如是使右相將未免獨賢廟堂事極悶悶癤處不至成膿則完好計在不日由前由後萬萬無求遞之義卿須亟撤辭單安心調理竢少間卽起視事事遣入侍史官傳諭
정조 13년
沈奎魯書啓臣敬奉聖敎馳往傳諭于東部於義洞契左議政李性源所住處則以爲臣神識迷瞀無由締構文字猥入辭單顒祝體諒之恩不意史官臨旋聖諭旣許而調理又詢其加減狗馬賤疾何足煩睿念而悶恤之私逈出常格臣雙擎感泣不知所達臣之腦癤積有根委刺痛之外兼以乍寒乍熱半浮半疼省覺昏昧言語蹇澁又似類中諸般症形實涉危惡恩諭之下萬無祗承之望伏地戰恐惟願遄被戚罰而已云矣敢啓傳曰知道
정조 13년
傳于洪文泳曰政官待明朝牌招開政
정조 13년
李敏采以兵曹言啓曰同知洪命福身病猝重勢難供職呈狀乞遞西樞雖是閑局不可久曠改差何如傳曰允
정조 13년
李敏采以兵曹言啓曰五衛將趙岱除授在外未上來宿衛輪番之任不可久曠改差何如傳曰允
정조 13년
李敏采以宗簿寺提調言啓曰觀此江華留守尹承烈狀啓則璿源閣內別無雨漏之痕第二卓床歌倒而所安冊樻三坐內一坐在於廳上一坐半倚卓子半欹廳上一坐倚斜墻壁而今此卓床之傾仄似是床足折傷或廳板落下而然冊樻奉安事體至重有頉處修改後更爲奉安不容少緩云矣奉安璿譜樻子之欹在廳上事極驚慮有頉處修改後奉安一時爲急自本寺發遣郞廳卽速擧行何如傳曰允
정조 13년
洪文泳以備邊司言啓曰平安兵使李敬懋辭陛已過一望而此月又將盡矣不生不滅尙留城外今日另加催促招致其軍官問其果可作行與否則告以雖人夫擔舁萬無寸進之勢云故又使備郞與備吏出往看審則其所回告一與軍官之言無異槪其病症專是中風左邊手脚雖以鍼亂刺不知鍼入右邊手脚比左雖若小勝猶不能使用今若督令作行則使卜隷背負之外無他策云旣知其病勢如此則不可使强所不能而一望之內無所皁白任意逗遛以至今日者揆以國體萬萬寒心李敬懋姑先削職何如傳曰朝者備郞傳諭俄於草記下敎出於尊國體正事面之意雖使病至於沈痼仍成籧篨若有省覺知一分分義則中道顚仆豈敢自恤而少爾則以背負二字作一話欛閫帥行止有關師律裹革之義固如是乎病自病法自法爲先削職放逐鄕里
정조 13년
呂善亨以御營廳言啓曰本廳哨官徐翰修改差代加設哨官金珩𤪌陞差之意敢啓傳曰知道
정조 13년
呂善亨以義禁府言啓曰統制使申應周狀啓據刑曹粘目內長木浦前別將李珍國朴信佐等移本府處之事允下矣李珍國朴信佐等今方待命卽爲拿囚之意敢啓傳曰知道
정조 13년
正言權儐啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請荐棘罪人時偉亟令王府更加嚴鞫究覈得情夬正王法答曰不允
정조 13년
己酉閏五月二十八日卯時上御誠正閣左副承旨入侍時左副承旨洪文泳記事官沈奎魯編修官曺亨壽記注官金健修以次進伏訖上曰左承旨入侍出榻敎賤臣承命出傳行左承旨李時秀進伏命讀公事仍命書判付訖仍命退承史以次退出
정조 13년
己酉閏五月二十八日午時上御重熙堂右承旨入侍時右承旨徐鼎修假注書李海隣記注官金健修記事官金祖淳以次進伏訖上命讀公事仍書判付訖命書傳敎曰右承旨許遞前望單子入之待下批牌招察任命退承史以次退出
정조 13년
己酉閏五月二十八日酉時上御誠正閣軍士房承旨與兵曹判書入侍時右承旨洪文泳假注書李海隣記注官金鳳顯記注官金健修兵曹判書李文源以次進伏訖上曰今日除草之後何以爲之耶文源曰伐木之數宮墻以北則爲十八株以東則爲三四株矣上曰今番都政出六窠幾許文源曰元窠太患不足不得已出虛司果矣上曰無好樣區處之道耶文源曰官職之加設與否實非臣子所敢輕請而第臣意則加設宣傳官僉知之窠爲若干人區處之道則恐或似好矣上曰在京有勢武弁一番落仕猶難復職況遐鄕無勢之類擔簦於千里之道虛歸於幾月之後者尤豈不可憐也哉兵判雖欲秉公此將奈何文源曰臣於向日承命往審章陵公廨諸處則齋室外擧皆頹圮墻垣亦無形址所見極甚悶然勢將及今修葺矣本陵令兪漢輔在京兆郞時已知其綜練事務依他陵修改例使之兼察董役何如上曰依爲之出擧條文源曰章陵公廨修改之役今將擇日擧行矣所入物力令戶惠廳量宜輸送何如上曰依爲之出擧條命兵判先退命文泳書傳敎曰春初以文蔭武落仕人中先從年久年老者使卽收用而以人多窠窄特命分擬五營哨官仍依實職甄復例施行矣今日因言端聞之此類欲去則該營不許欲留則年旣遲暮更無所求然則當初特擬之擧添一貽弊之端事近無實亦關政令加設哨官特擬之類除已遞已下鄕外其間勤仕者各視前職履歷經僉都判中竝令後日政加設移擬年過七十以上名下別爲懸註事分付因此又聞之分司官加設復職之類伊時已慮積薪特令各以坐地限經僉因以加岐除遷到經歷積仕外任許久不遷則更稟事筵敎申申而時兵判尙未聞之云大非當初拔例闊狹之本意一依初下敎擧行之意申飭兵曹命退承史以次退出
정조 13년
己酉閏五月二十八日酉時上御重熙堂坐直承旨入侍時同副承旨申耆假注書李海隣記注官金健修記注官金鳳顯以次進伏訖命書傳敎曰海美縣監之代明日政差出今聞都政西銓出六窠將近三十云虛司果又將夥然若此而落仕者何時甄復目今西銓大弊瘼莫過於此積薪者齎鬱姑無論揆以用人之方其爲苟簡不可使聞今政虛窠外南行司果重試司果其數亦不少最可矜者將果之旣積屈於軍門又積屈於虛銜一番大釐正之擧在所不已令廟堂另究好道理明日草記稟處事分付又命書傳敎曰向於湖南有假稱御史之人按法勘繩而今見東伯狀啓又有假稱宣傳官自嶺南越來者取服登聞而嶺伯不惟不然管下營將乃反見欺而厚饋之犯者當自該曹照法勘處而該營將之不事事難免其罪當該安東營將李長喆改差令道伯拿致決棍以懲日後該道臣推考命退承史以次退出
정조 13년
洪文泳以備邊司言啓曰今日賓廳日次而左議政李性源呈辭右議政蔡濟恭身病不得來會云矣敢啓傳曰知道
정조 13년
洪文泳啓曰大司憲李𡊠疏批未下執義李身晦掌令高益擎閔彝顯持平姜碩龜李升運俱在外監察茶時之意敢啓傳曰知道
정조 13년
洪文泳以御營廳言啓曰今日本廳軍兵日次私習云矣敢啓傳曰知道
정조 13년
傳于李時秀曰左承旨入侍
정조 13년
洪秀輔啓曰卽者校理安策以其親病陳疏徑出原疏纔已捧出矣所當直捧禁推傳旨而此與無徑出有異推考警責何如傳曰允
정조 13년
傳于洪文泳曰昨有哨官積仕收用之命而今見書入之數不過七人其中年迫八十者一人七十內外二人此輩雖至經僉年限已過百里之任非可論不但政曹之區處爲難何以許久在京金珩𤪌崔忠國姜載禹等今日政五衛將忠壯將忠翊將中作窠擬入待下批使之今日肅命去留間從自願許施
정조 13년
有政吏批判書李在簡進參判金憙牌不進參議未差都承旨洪秀輔進以兪漢謨李龜雲爲副校理李晴爲修撰李益運爲副修撰李漢籌爲海美縣監南有寬爲仁同府使兵曹正郞李益運仍任事承傳海美縣監李漢籌今加通政加資事承傳
정조 13년
兵批判書李文源進參判柳誼差祭參議朴宗岳入直參知申應顯病右承旨洪文泳進以洪秉纘嚴思晩爲副摠管金光默權載巽李命和爲同知鄭殷誠成道種爲五衛將田光說爲安東營將同知崔昌復副護軍柳載河副司直徐鼎修副司正尹持範竝單付守禦哨官李台一今加折衝
정조 13년
再政禦營哨官金珩𤪌崔忠國姜載禹以上今加折衝金珩𤪌崔忠國姜載禹爲五衛將張師栻爲訓鍊僉正李德演爲判官副護軍金珩𤪌崔忠國姜載禹竝單付
정조 13년
傳于申耆曰今日政新除授玉堂待下批牌招察任
정조 13년
申耆啓曰副校理李龜雲時在慶尙道禮安地修撰李晴時在京畿坡州地經筵入番事緊斯速乘馹上來下諭何如傳曰允
정조 13년
申耆啓曰副校理兪漢謨牌不進罷職傳旨今方捧入而校理安策受由校理李琬副校理李龜雲修撰李晴俱在外玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰前望單子入之待下批牌招察任
정조 13년
玉堂前望單子入之副應敎李敬五副校理金啓洛修撰朴基正副修撰申馥柳文養落點
정조 13년
申耆啓曰新除授副應敎李敬五方在罷職中副修撰柳文養方在削職中何以爲之敢稟傳曰敍用給牒敍用
정조 13년
申耆啓曰副修撰申馥時在慶尙道安東地經筵入番事緊斯速乘馹上來事下諭何如傳曰允
정조 13년
以副應敎李敬五副校理金啓洛修撰朴基正副修撰柳文養牌不進罷職傳旨傳于呂善亨曰只推更爲牌招
정조 13년
兵曹以白東浚爲摠戎中軍
정조 13년
李時秀以摠戎營言啓曰本廳中軍吳載熙身病猝重勢難察任今姑改差何如傳曰允
정조 13년
呂善亨以義禁府言啓曰平安前兵使李敬懋爲先削職放逐鄕里事承傳啓下矣李敬懋卽爲放逐鄕里之意敢啓傳曰知道
정조 13년
司諫李壽咸啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請荐棘罪人時偉亟令王府更加嚴鞫究覈得情快正王法答曰不允
정조 13년
敦寧都正申大年疏曰伏以臣庸懦愚暗行己昧方患起滄浪身陷坎窞籲天不得徒抱震剝之情如窮無歸常切掩抑之私獨賴天日在上父母孔邇爰初貶官之日猥忝衣繡之榮中間竄啓之上特推解綱之仁處之若無故之從臣侈之以散銜之收錄臣乃撤鄕廬跧蟄之蹤返京輦捿息之所瞻依城闕獲遂戀結之願杜閉戶庭粗爲息補之圖志願已足死且瞑目又於頃年書局讎校之命出自特簡緋玉晉擢之典逈踰常格以恩則優隆之至也揆分則僥濫之極矣蹩躠班聯縱有眤近之幸循省罪累常多踧踖之懼至於昨歲之島邑除命別是異渥陛辭之日賜對前席德音渙宣誨諭諄複其所以照燭微衷者雖使臣刳腹自明蔑以加此開導生路者雖慈父之費心敎育無以過之此誠知臣者聖鑑也再生臣者聖慈也罪累如臣得此洪恩卽日滅死萬萬無憾臣拜稽承聆感淚被面口誦恩言怵惕而退趣裝赴官竊擬殫心民事少爲塵刹之效矣竟又不謹奉職卒歸孤恩嶺海斧鉞實所甘心薄勘止於告身之律恩敍旋在數月之內臣誠感戴含結日夕靡措迺者簪履之收又勒絲綸之宣首尾七十餘言罔非千萬不敢當者字字恩敎儘感豚魚敦府除旨不終日而繼降以臣滓累之賊賤忽叨此非常之寵闔門感泣惝怳驚惕殆同夢境之非眞顧臣蠛蠓之賤不足有無於大地而自臣罪廢十四年來節次恩造拔諸衆棄之餘終始庇燾曲費造化之功全保之不足從以甄錄之至有今日之命陰崖之草天地之所未育而今殿下喣噓之病痼之子父母之所無奈而乃殿下回蘇之卽此罔極之德殆亦天地父母之所不能者家族賴安門戶復完非臣糜粉所可仰酬其萬一只有百口感結不知死所至若臣罪之淺深輕重已被聖明之鑑燭臣何敢抗顔開口於年久之後以益僭猥之誅而第臣羞憤之極至死靡容者卽有之自來姻婭勢雖不免偶同里閈尤屬不幸凡所避遠之道另宜致愼而路人所知十手所指者緣臣闇劣辦之未早竟不能先事斥絶以致召議之不容此皆臣自取尙何尤人哉然惟人言則罔測矣大質則已虧矣遭罹如此廉防爲重淪廢多年世念都灰寅緣冒沒復顯泥淖之面目彯纓結綬更廁周行之蹤跡揆諸常理寧有是哉只緣恩深河海情急叩謝章皇出肅而旣無敦寧在法當遞玆陳瀝血之懇兼附援例之義伏乞聖慈俯垂矜諒亟賜鐫削以存公格仍令選部勿復收檢以安微分不勝大願答曰省疏具悉疏辭下該曹稟處
정조 13년
吏曹啓目粘連啓下是白有亦觀此敦寧都正申大年上疏則以爲臣旣無敦寧在法當遞亟賜鐫削亦爲白有臥乎所旣無敦寧則不可仍置依例改差何如判付啓依允
정조 13년
校理安策疏曰伏以臣以母病屢瀆宸嚴輒賜歸護之暇連犯違逋曲垂涵貸之恩母子相對感淚無從何意恩除復降召牌儼臨揆以情理誠難暫時離母而適當空番不敢一味言私參酌輕重顚倒承命少竢備員以圖出直卽接家信臣母之病添以暑泄達夜辛苦症形危惡臣聞報焦遑魂不貼體玆陳短章仰籲孝理之下徑出禁局以竢司販之誅伏乞聖明天地父母俯垂諒察特許鐫免之恩仍治擅離之罪一以伸私情一以肅朝綱千萬幸甚答曰省疏具悉爾其勿辭救護母病
정조 13년
以左議政李性源再度呈辭傳于洪秀輔不允批答王若曰溫諭已宣謂遐心之可挽巽牘申至愧淺誠之未孚須思幡然改之圖是豈辭以疾之日惟卿楨榦美器圭璋令姿風範端凝將見雅望之矜俗智慮綜密寔賴宏猷之贊治自先朝而受知也深歷試殆遍逮寡躬而枚卜惟吉眷遇渥隆云胡注意方篤之辰遽有奉身以退之懇天時載屆於敲爀雖或榮衛之少諐予心政切於倚毗豈合擔負之遽釋顧玆朝象之靡定政須坐而鎭之風況値首席之久空宜體倚爲重之念須回丐身之請勉卒鞠躬之誠於戱若涉水無津涯必待老成之篤棐當與國同休戚寧容去就之自由亟斷來章庸副至意所辭宜不允古玆敎示想宜知悉知製敎臣徐配修製進
정조 13년
己酉閏五月二十九日卯時上御誠正閣左承旨右副承旨入侍時行左承旨李時秀右副承旨申耆記事官沈奎魯記注官金健修金鳳顯以次進伏訖上命書傳敎曰傳香承旨馳詣宗廟景慕宮奉審摘奸以來仍命耆先退上曰軍士房承旨入侍出榻敎賤臣承命出傳左副承旨洪文泳進伏上曰兵曹判書入侍鳳顯承命出與兵曹判書李文源偕入進伏文源曰故統制使金永綬庚子年濟州牧在任時以本州判官慶來運公廨改建一百五間重修十三間論啓請賞而伊時永綬被拿故本曹未及回啓因循至此矣慶來運修繕公廨旣滿百間則今至年久尙不論賞有欠於奬勸之道敢此仰達矣上曰尙今遺漏豈成說乎原狀啓今日回啓可也出擧條文源曰都監把摠金景濂日前官弓中日柳葉箭四中有陞敍之命而景濂曾經三品已爲資窮屢參堂上望矣陞敍一款無可施之道何以爲之乎敢稟上曰堂上旣通望則堂下窠陞敍無可論原傳旨中以加資改付標可也出擧條命書榻敎曰二軍色郞廳李益運仍任仍命退諸臣以次退出
정조 13년
己酉閏五月二十九日戌時上御重熙堂右副承旨入侍時右副承旨申耆假注書李海隣記注官金鳳顯記注官金健修以次進伏訖命書傳敎曰適因考校御製奉覩綸音卷贈慶嬪墓每式年遣內侍致祭祭品自本牧以素饌措備無過五六器無祭文奠酌著爲式必是乙亥順康園封園後受敎而伊後迄無遵行之事令該曹問于畿營仍又詳考本曹謄錄如皆不載右相及綾恩君皆經編次之任問于大臣重臣論理草記又命書傳敎曰奉考先朝御製以近得昔年謠單於銓曹御諱載焉特令粧䌙作帖爲敎兩銓所在望筒中若有先朝御諱奉莊則令度支長奉審依先朝故事精粧帖子奉安于奉謨堂列朝落點望筒毋論備局堂后兩銓亦令度支長奉審後各盛樻子藏于各其本司廳壁楣上如政府摠府例堂后則窄狹堂上廳事藏奉事分付又命書傳敎曰近因鎭安大君墓道豎碑事欲見先朝丁未年賜諡時事實洛昌則上疏陳請故重臣則撰狀適於今丁未墓傍得片碣初命改付築仍尋文績及古器事不偶然碑右已命正文字今方書下而昨日召見重臣之子更問建白事實故重臣之隨事無隱不唯玆事爲然自在先朝屢蒙嘉奬故宗臣亦多效誠於國事豈無記舊之擧故宗臣洛昌君故重臣李益炡家遣禮官致祭耆曰同罪未敍人隨卽提稟事曾有定式矣副應敎李敬五副修撰柳文養纔已蒙敍除職而前副修撰李冕膺金載翼俱是同罪故敢此仰達矣上曰敍用或給牒敍用可也出擧條命退承史以次退出
정조 13년
行都承旨洪秀輔坐行左承旨李時秀坐右承旨洪文泳坐左副承旨李敏采坐直右副承旨申耆坐同副承旨呂善亨坐直注書沈奎魯仕徐有聞病假注書李海隣仕直事變假注書尹持範仕
정조 13년
洪文泳啓曰來初五日朝參日次矣敢稟傳曰停
정조 13년
以副校理金啓洛再牌不進罷職傳旨傳于李敏采曰只推
정조 13년
傳于洪秀輔曰吏兵房承旨持歲抄入侍
정조 13년
傳于申耆曰輪對官入侍
정조 13년
傳于李敏采曰他承旨入侍
정조 13년
申耆啓曰前監察南涑閏五月朔朔書無緣不書依定式禁推傳旨捧入之意敢啓傳曰知道
정조 13년
以前副司直朴宗甲前副司果李義駿歲抄單子傳于洪文泳曰甄敍之事件雖異一仍一敍事近斑駁蕩滌
정조 13년
以果川前縣監尹光碩衿川前縣監兪漢參歲抄單子傳于洪秀輔曰同罪未敍隨卽提稟有年前定式文蔭雖異事件旣同該房之不卽提稟難免疎漏兩人竝敍用方伯與大吏猶皆官職自如則殘蔭倅之因此坎坷有乖刑政此意本曹知悉
정조 13년
以前掌令李弘濟歲抄單子傳于洪秀輔曰身故肴周
정조 13년
以前府使沈診歲抄單子傳于洪秀輔曰伊時旣有下敎給牒
정조 13년
以前郡守安寬濟歲抄單子傳于洪秀輔曰伊後屢被宥釋減一等
정조 13년
以前直長沈景文歲抄單子傳于洪秀輔曰不過申飭蕩滌敍用
정조 13년
以前縣監張漢喆歲抄單子傳于洪秀輔曰同罪已蒙敍蕩滌敍用
정조 13년
以前司藝劉度興歲抄單子傳于洪秀輔曰鄕人不足責敍用
정조 13년
以前掌令鄭濡歲抄單子傳于洪秀輔曰䵝昧之謗何足信也敍用
정조 13년
以前正郞金復仁歲抄單子傳于洪秀輔曰至今勿論出於爲世道之意減等
정조 13년
以前縣監尹寅國前監役李有幹前令李俊永前府使李聖模等歲抄單子傳于洪秀輔曰其時如許之人不知幾許若以親知驅之黨逆則有乖形政後日次對當問于大臣處之矣
정조 13년
傳于洪秀輔曰吏兵批歲抄點下者依例分等捧傳旨
정조 13년
以訓鍊都監哨官望筒傳于呂善亨曰依備局草記批旨更爲擬入
정조 13년
以禁衛營哨官望筒傳于呂善亨曰與昨日禦營哨官望勿施依備局草記批旨更爲擬入
정조 13년
傳于呂善亨曰政官待開門牌招開政
정조 13년
呂善亨以禮曹言啓曰傳曰適因考校御製奉覩綸音卷贈慶嬪墓每式年遣內侍致祭祭品自本牧以素膳措備無過五六器無祭文奠酌著爲式必是乙亥順康園封園後敎而伊後迄無遵行之事令該曹問于畿營因又詳考本曹謄錄如皆不載右相及綾恩君皆經編次之任問于大臣重臣論理草記事命下矣取考本曹所在可考文跡則慶嬪墓每式年歲首遣內侍致祭事庚辰二月二十三日奉承傳擧行而及至丙申十二月二十日次對入侍時慶嬪墓式年致祭不爲設行事本曹判書蔡濟恭筵稟親承下敎故問于右議政蔡濟恭則以爲筵稟一款今未記得似是各宮房代遠祭享革罷之時慶嬪墓式年致祭亦入其中之致而未能詳記云問于重臣綾恩君具允明則以爲年久之事茫然未記云關問于京畿監營則回移內溯考本營謄錄則甲午式年正月初四日慶嬪墓致祭設行事依禮曹關文知委于楊州牧云今以本曹文跡及畿營回移見之則庚辰後至甲午式連爲設行而丙申年始因筵稟不爲設行可知此外文跡別無可考之處中間不爲設行果有筵稟則當載於丙申臘月二十日次對時日記令政院取考伊時日記後更爲稟處何如傳曰允
정조 13년
呂善亨以備邊司言啓曰傳曰今聞都政西銓出六窠將近三十云虛司果又將夥然若此而落仕者何時甄復目今西銓大弊瘼莫過於此積薪者齎鬱姑無論揆以用人之方其爲苟艱不可使聞今政虛窠之外南行司果重試司果其數亦不少最可矜者將果之旣積屈於軍門又積屈於虛銜一番大釐正之擧在所不已令究好道理明日草記稟處事命下矣都政虛司果區處之道惟在兩銓之互相議論互相推移而外此則或曰加設六品窠或曰徑遞外任未準翔者而兩條俱有難便之端見今應出六及南行重試將果等當付實職者幾爲六十人稱此數加設揆以國體不特萬萬未安亦有行不得之事未準考限者徑先遞改爲軫積滯之冤反啓迎送之弊眞所謂去一弊生一弊故發遣郞廳遍議於兵判及諸將臣則其所論說別無長策大抵參上人積薪之歎弊專由於參下官數多之致若欲矯其弊恐不踰於參上之加設而別設則事多難便姑就軍銜窠中如本司郞廳參上四窠左右捕廳從事官四窠作爲實職窠待其有闕以司果人次次塡差則雖不得一時盡付磨以數年庶可次第區處此一條似無大段掣礙之端以此定式施行何如傳曰今此八窠推移猶賢乎已區處間依草記爲之今番都政虛司果雖多善爲排此則豈至許久積滯此則姑無論流來虛司果之重職南宣將果中除今年唱榜及出六若不及今一竝區處次次積滯弊當如前殊非特敎之本意以守部重試者各一人云因其窠陞作參上加設擬入以宣傳官重試或登科者宣傳官與武兼中各司果依古例擬入事分付該曹若此則新增八窠出闕未易時任捕從四人則雖曰陞遷哨官窠令各營移差而履歷若有不合於禁御則都監哨官中草記相換事亦爲分付未區處虛司果二人禁御把摠啓下而此類資歷太淺令兵判時仕履歷可合中從願相換禁御把摠本有守令自辟之例近久廢閣隨其窠出直爲以次調用事申飭銓曹可也
정조 13년
禁府啓目長木浦前別將李珍國朴信佐等原情云云問目內辭緣泛稱遲晩竝只刑推得情何如判付啓除刑推議處
정조 13년
以左議政三度呈辭傳于洪文泳曰不允批答王若曰王室之休戚是共倚毗方隆相臣之去就不輕辭遜胡遽庸責股肱之義重敷心腹之言顧念今日之多艱易堪中夜之永歎朝象泮渙難期寅協之美風民生困窮誰任奠安之良策政宜鞠躬而盡瘁豈可袖手而傍觀惟卿雅飭規模端凝器度文學才猷之贍足蔚有鎭一世之譽鹽梅麵孽之調和遂任長百僚之責那知注意之日連有引疾之章鍾鼎之痛難禁雖或榮衛之小損無忘之疾易治庶幾神明之暗扶以介臣斷斷之誠想應孚信於誕諭在平日休休之量豈或計較於謗言玆用申申而告之不可望望然去也於戲君臣一體方當協心而圖治憂虞多端寧容奉身而求退宜遵至意亟撤來章所辭宜不允敎玆敎示想宜知悉知製敎徐配修製進
정조 13년
行判中樞府事鄭存謙箚曰伏以臣尙延縷息莫非恩造而形骸已廢不齒生人樞銜稽㴬已至半年此豈義分之所敢出而至於諸原任承候之亦未效區區犬馬之忱拊躬悲悼何用生爲不敢以至陋不祥之疾輒煩文字仰浼崇嚴之下祗自泯伏惟譴何是俟屢荷天地之特垂庇覆父母之慈深加矜惻不惟不罪俾得以便其調將安其餘喘德意深厚闔門感祝第臣以癃殘朝暮之身猶忝崇秩徒玷職名日夕兢惶心不暫安而加以兼帶重疊尸居仍冒尤有所悚蹙申籲祈解未蒙恩許屢瀆是懼遂至虛縻雖於床褥困篤之中神識時回愧惕交集況今貶日已屆矣京官考察國之大政而緣臣天廢之疾又闕應行之典揆以國體寧容如是惟有及今變通可以趁限磨勘玆不得不冒昧自列仰請處分伏乞聖慈俯垂鑑諒將臣所兼社稷署軍器寺軍資監都提調之任竝許劃則鐫免俾重典毋至瘝曠孱命安意就盡不勝懇禱答曰省箚具悉卿懇愼度之尙今彌留爲卿悶慮貶坐事勢似然矣卿須勿辭安心愼攝仍傳于洪文泳曰此批答遣史官傳諭于鄭判府事
정조 13년
己酉六月初一日卯時上御熙政堂吏兵房承旨持歲抄及輪對官同爲入侍時行都承旨洪秀輔右承旨洪文泳左副承旨李敏采右副承旨申耆記事官沈奎魯記注官金鳳顯金健修典牲署奉事金龍淳奉常寺主簿崔粹翁敦寧府判官鄭東保軍資監奉事申光直禮曹佐郞洪命馥兵曹正郞兪漢人校書館校理成大中戶曹佐郞洪彝浩內資寺主簿李弘弼議政府司錄申星模以次進伏訖上命讀歲抄仍命書判付訖上曰輪對官進奏姓名及職掌所懷龍淳曰典牲署奉事臣金龍淳職掌猪色所懷則無之矣粹翁曰奉常寺主簿臣崔粹翁職掌則醬庫色所懷則無之矣東保曰敦寧府判官臣鄭東保職掌則寶匣修理所懷則無之矣光直曰軍資監奉事臣申光直職掌則米糆遺在米一萬七百七十石三斗太四千五百七十石矣所懷則無之矣命馥曰禮曹佐郞臣洪命馥職掌則享司所懷則無之矣上曰爾年幾何命馥曰七十六矣上曰爾家何居命馥曰居在定州矣上曰何年登科而殿講乎式年乎命馥曰丁酉年式年榜矣上曰曾經守令乎命馥曰不得爲之矣漢人曰兵曹正郞臣兪漢人職掌則武備司所懷則無之矣上曰其間能多讀書乎頃見製述文可合善作矣大中曰校書館校理臣成大中職掌則書籍所懷則無之彝浩曰戶曹佐郞臣洪彝浩職掌則版籍司所懷則無之矣星模曰議政府司錄臣申星模別無所懷矣命書榻敎曰左承旨入侍賤臣承命出傳行左承旨李時秀進伏命書榻敎曰禮曹佐郞洪命馥工曹正郞李尙運相換仍命退諸臣以次退出
정조 13년
行都承旨洪秀輔坐行左承旨李時秀坐右承旨洪文泳坐左副承旨李書九坐直右副承旨李敏采坐同副承旨申耆坐直注書沈奎魯仕徐有聞病假注書李海隣仕直事變假注書李基慶仕
정조 13년
李書九啓曰大司憲李𡊠疏批未下執義李身晦掌令高益擎閔彝顯持平姜碩龜李升運俱在外監察茶時之意敢啓傳曰知道
정조 13년
禮曹今六月十八日惠慶宮誕辰陳賀依例磨鍊擧行何如啓旣承慈敎以進表裏爲之爲良如敎
정조 13년
洪秀輔啓曰事變假注書尹持範身病猝重勢難察任今姑改差何如傳曰允
정조 13년
假注書尹持範改差代以李基慶爲事變假注書
정조 13년
有政吏批判書李在簡進參判金憙牌不進參議未差行都承旨洪秀輔進以李勉兢爲吏曹參議李書九爲敦寧都正徐榮輔爲中學敎授李羲觀爲西學敎授禮曹正郞洪命馥工曹正郞李尙運相換前判官慶來運今加通政加資事承傳
정조 13년
兵批判書李文源進參判柳誼病參議朴宗岳入直進參知申應顯病右承旨洪文泳進以朴光遇元永龜柳和源爲加設宣傳官元仁謙安必濟韓師鎭李敬佐爲加設武兼柳東興爲加設部將金光德爲加設守門將張師拭爲忠壯將副護軍李東植李元謙宋載瑞黃仁煥安橚李宅永副司直宋載經李命俊沈煥之柳焵朴天行金翊休鄭存中李勉兢金履成李鼎運任瑎李祖源安聖彬申大年徐榮輔副司果李羲觀柳畊尹永僖金圭夏金永弼具文行李東宇崔履亨鄭毅祚鄭弼祚金宗爀金尙礪趙昌濂金弼龍朴龍培鄭運躋成種仁副司正安廷善李東冕副護軍李基成徐有龍金漢升竝單付同知單王漢禎僉知單吳毅常部將朴思弼曹司五衛將呂善亨仍任事承傳都監把摠金景濂今加折衝加資事承傳再政以李德演爲訓鍊僉正柳鎭曄爲訓鍊判官
정조 13년
洪文泳啓曰今日兵批付軍職望單中抄啓文臣安廷善李東冕當付司正而渾入於司果望單中至於啓下臣之矇然捧入不勝惶恐原單子今方改付標以入而當該堂上難免不察之失推考何如傳曰允
정조 13년
以京畿監司啓本罪人白聖奎富平府到配事傳于李書九曰不足責庶足懲與李禧謙放送事分付
정조 13년
兵曹口傳政事御營把摠李昌謙武兼洪尙德相換
정조 13년
以南涑囚單子傳于洪文泳曰分揀放送
정조 13년
義禁府啓目長木浦前別將李珍國朴信佐等議處云云竝只以此照律何如判付啓依允
정조 13년
以左議政李性源四度呈辭傳于洪秀輔曰不允批答王若曰渙諭三宣冀卿深諒巽章四徹失予所圖豈因微痾遽釋重任念國家弘濟之策在輔相弼諧之功惟簡在心蓋欲委任之必久相須成體尤合誠信之交孚而老成殫竭之心庶無間於前後肆寡昧眷毗之意實靡替於始終生民顚連幾資措置之密勿庶績叢脞每喜謨猷之詢咨不料求助之辰連乞免之牘儻念股肱之托義可去耶屢勤心腹之敷辭已竭矣大臣職在盡瘁固知去就之不輕世道日就多艱盍念上下之交勉於戲雖欲養閑於樞府此誠何時方當注意於台司決難曲副須體至懇亟斷來章所辭宜不允故玆敎示想宜知悉知製敎臣徐配修製進
정조 13년
洪文泳以兵曹言啓曰卽接南所衛將金應錫牒報則敦化門東邊尙衣院行閣外面土壁一間許因雨頹圮云令紫門監爲先以杻把子堅實防遮待晴卽爲修築而把守軍兵東營入直御營軍八名除出限改築間嚴加守直之意分付何如傳曰允
정조 13년
李敏采以兵曹言啓曰今番虛司果區處人中御營把摠李昌謙纔已受點而將官出六直除把摠資歷太淺有違政格依昨下批旨武兼中曾經守令人洪尙德相換何如傳曰允
정조 13년
洪文泳以訓鍊都監言啓曰本局哨官金錫彬身病甚重勢難察任改差何如傳曰允
정조 13년
洪文泳以禁衛營言啓曰捕盜廳從事官前郡守田佐顯本營哨官纔已啓下而履歷不合依傳敎以訓鍊都監哨官中履歷可合人前萬戶金宗澤相換之意敢啓傳曰知道
정조 13년
洪文泳以御營廳言啓曰本廳字內敦化門東邊尙衣院行閣外面土壁一間許頹圮處東營入直軍八名除出把守事自兵曹草記矣東營入直軍八名除出將官率領限修築間輪直晝夜把守而令紫門監堅實樹柵之意敢啓傳曰知道
정조 13년
李書九以御營廳言啓曰依傳敎捕盜廳從事官前府使鄭湋前縣監沈公協本廳哨官纔已啓下而履歷不相當以訓局哨官前判官孫俊民前武兼金錫彬相換之意敢啓傳曰知道
정조 13년
己酉六月初二日卯時上御誠正閣右副承旨入侍時右副承旨申耆記事官沈奎魯記注官金鳳顯金健修以次進伏訖上曰同副承旨入侍事出榻敎賤臣承命出傳同副承旨呂善亨進伏命讀公事仍命書判付耆曰景廟朝肅廟朝先王朝落點今已收合封置矣上曰注書出去親奉以來賤臣承命出往政院奉落點封以入上親自披覽後仍命賤臣奉傳政院使之還奉於啓板命書傳敎曰前單點下之後始覺年限已過同副承旨仍任前職其代前望單子入之待下批牌招察任仍命退承史以次退出
정조 13년
行都承旨洪秀輔坐左承旨洪文泳坐右承旨李書九坐左副承旨李敏采坐直右副承旨申耆坐同副承旨李敬一坐直注書沈奎魯仕徐有聞病假注書李海隣仕直事變假注書李基慶仕
정조 13년
洪文泳啓曰禁衛營將官來言今日本營軍兵日次私習云矣敢啓傳曰待晴爲之
정조 13년
洪秀輔啓曰臣以造紙署提調今日褒貶磨勘事下直進去之意敢啓傳曰知道
정조 13년
以左議政五度呈辭傳于申耆曰承旨敦諭
정조 13년
申耆啓曰左議政李性源五度呈辭承旨敦諭事命下矣何承旨進去乎敢稟傳曰右副承旨進去
정조 13년
傳于洪秀輔曰左承旨許遞前望單子入之待下批牌招察任
정조 13년
承旨前望單子入之李敬一落點
정조 13년
申耆以弘文館言啓曰校理安策由限已過副校理金啓洛旣有只推之命竝卽牌招察任何如傳曰允
정조 13년
以漢城府民家頹壓別單傳于李敏采曰恤典卽爲題給
정조 13년
李敏采以賑恤廳言啓曰因漢城府民家頹壓別單恤典卽爲題給事命下矣全家頹壓西部字內二戶南部字內五戶北部字內二戶東部字內一戶合十戶各錢二兩完少頹多西部字內九戶南部字內一戶北部字內九戶東部字內二戶合二十一戶各布一疋恤典依例分給之意敢啓傳曰知道
정조 13년
洪文泳以兵曹言啓曰章標法意何等緊重而況差備至嚴至重之地乎卽者水剌間雇立軍士薛仁老味換佩嘉順宮雇立軍士福金紙章標冒入於丹鳳門爲門卒現捉考見其號牌則是亦福金號牌渠之換佩他人之號牌及章標究厥蹤跡萬萬驚怪査問其委折則所供內渠之次知中官借給他人之號牌與章標使之往來差備云中官所爲尤極痛該論其罪狀不可置之後弊所關亦宜嚴防次知中官令該府拿問處之私相與受之薛仁老味及福金竝移送秋曹照律嚴繩何如傳曰允中官不可拿處而止仍令內侍府刊名軍士何足移送嚴棍除名大抵冒佩與換入水剌間燈燭房等差備所屬爲尤甚此後隨卽捉納草記可也
정조 13년
傳于李書九曰中官崔鳳佐越俸一等
정조 13년
李書九以兵曹言啓曰本曹草記水剌間軍士薛仁老味嘉順宮雇立軍士福金移法司次知中官令該府拿處事傳曰允中官不可拿處而止仍令內侍府刊名軍士何足移送嚴棍除名大抵冒佩與換入水剌間燈燭房等差備所屬爲尤甚此後隨卽捉納草記可也事命下矣依傳敎薛仁老味福金等各嚴棍十五度之意敢啓傳曰知道
정조 13년
禁府照目長木浦前別將李珍國朴信佐等矣本鎭還弊曾因繡啓旣令嚴飭準捧則身爲鎭將慢不董督仍循反作瞞報磨勘者固已痛駭兺不喩謂以加分犯用耗條之數李珍國爲六十石朴信佐爲九十餘石究厥罪狀尤極無據竝只以此照律罪李珍國段從重論杖一百流二千五百里定配以功臣孫收贖告身盡行追奪朴信佐段從重論杖一百收贖告身盡行追奪流三千里定配私罪奉敎依允爲旀李珍國段功減一等爲良如敎
정조 13년
洪文泳以兵曹言啓曰卽接慶熙宮衛將金瑞興牒報則興化門南邊舊墻二間許因雨頹圮云令繕工監爲先以杻把子堅實圍排依例樹柵而亦令巡邏營門申飾校卒另加巡察之意分付何如傳曰允
정조 13년
李書九以兵曹言啓曰五衛將金珩𤪌姜載禹俱以病難供職呈狀乞遞崔忠國除拜前在外而衰病亦難上來云宿衛輪番之任不可久曠竝改差何如傳曰允
정조 13년
李書九以兵曹言啓曰法聖僉使以邊地已爲變通矣本鎭僉使鄭彦衡今方還下去馬牌及草料依法典給送之意敢啓傳曰允
정조 13년
李敬一以義禁府言啓曰時囚罪人朴信佐杖一百收贖告身盡行追奪流三千里定配事照律公事判付內依允啓下矣朴信佐杖一百收贖告身盡行追奪平安道江西縣流三千里定配而以本府議啓內辭意具罪目依例發遣府羅將押送配所何如傳曰允
정조 13년
己酉六月初三日卯時上御重熙堂左副承旨入侍時左副承旨李書九假注書李海隣記注官金鳳顯記注官金健修以次進伏訖命讀公事仍書判付訖命退承史以次退出
정조 13년
己酉六月初三日辰時上御重熙堂戶房承旨入侍時戶房承旨李敏采假注書李海隣記事官李相璜記事官金祖淳以次進伏訖上曰王大妃殿進御加味六和湯依前方限三貼煎入命退承史以次退
정조 13년
行都承旨洪秀輔坐左承旨洪文泳坐右承旨李書九坐左副承旨李敏采坐右副承旨申耆坐直同副承旨李敬一坐直注書沈奎魯仕徐有聞病假注書李海隣仕直事變假注書沈能迪仕
정조 13년
申耆啓曰吏曹參議李勉兢除拜後過三日不爲出肅依定式推考警責仍卽牌招何如傳曰允
정조 13년
洪文泳啓曰事變假注書李基慶身病猝重勢難察任今姑改差何如傳曰允
정조 13년
假注書李基慶改差代以沈能迪爲事變假注書
정조 13년
以朴吉源囚單子傳于李敬一曰保放
정조 13년
以左議政李性源六度呈辭傳于申耆曰安心調理
정조 13년
李敏采以賑恤廳言啓曰因漢城府民家頹壓別單恤典卽爲題給事命下矣全家頹壓南部字內二戶東部字內一戶合三戶各錢二兩完少頹多南部字內四戶東部字內一戶北部字內三戶合八戶各布一疋恤典依例分給之意敢啓傳曰知道
정조 13년
李敬一以兵曹言啓曰景福宮衛將池鶴老慶熙宮衛將金處柔俱以病難供職呈狀乞遞輪番之任不可久曠竝改差何如傳曰允
정조 13년
洪文泳以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 13년
己酉六月初四日卯時上御重熙堂右副承旨入侍時右副承旨申耆假注書李海隣記注官金鳳顯以次進伏訖命讀公事仍書判付訖命退承史以次退出
정조 13년
己酉六月初四日辰時上御重熙堂戶房承旨入侍時戶房承旨李敏采假注書李海隣記注官金健修記事官金祖淳以次進伏訖上命敏采讀公事仍書判付訖命退諸臣以次退出
정조 13년
行都承旨洪秀輔病左承旨洪文泳坐右承旨李書九坐直左副承旨李敏采坐右副承旨申耆坐同副承旨李敬一坐直注書沈奎魯仕徐有聞病假注書李海隣仕直事變假注書沈能迪仕
정조 13년
洪文泳啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 13년
以判付不書承旨現告傳于申耆曰其中最多者越俸一等其外竝姑先從重推考
정조 13년
備邊司以李明運爲平安兵使
정조 13년
洪文泳啓曰兵曹郞廳來言平安兵使下批政事取稟傳曰當日爲之
정조 13년
有政吏批判書李在簡進參判金憙未肅拜參議李勉兢病同副承旨李敬一進以李祖源爲敦寧都正洪秉纘爲同義禁文極孝爲咸鏡都事書題單李友壽
정조 13년
兵批判書李文源病參判柳誼入直進參議朴宗岳參知申應顯病左承旨洪文泳進副司直李時秀副司果尹光顔平安兵使單李明運
정조 13년
再政以任嵂爲禁軍別將
정조 13년
以慰諭御史狀啓閏五月朔初巡分賑人口穀數開錄事傳于洪文泳曰近日雨暘何如民情亦何如賑事想已就緖何當告竣復路以何日爲定乎益念愼終之意毋或一分怠忽事回諭
정조 13년
以咸鏡監司狀啓雨澤農形事傳于申耆曰京中雨澤過於周洽本道目下農形果何如民情快至奠安南關各邑賑政何當告竣卿須益念委寄之意毋或怠忽事回諭
정조 13년
傳于洪文泳李敬一曰左承旨同副承旨入侍
정조 13년
以漢城府民家頹壓別單傳于洪秀輔曰恤典卽爲題給
정조 13년
以左議政李性源七度呈辭傳于申耆曰安心調理
정조 13년
洪文泳以兵曹言啓曰內禁衛將金魯成老母宿病當暑添劇勢難離捨供職呈狀乞遞情理旣如此則不可强令察任改差何如傳曰允
정조 13년
李敏采以賑恤廳言啓曰因漢城府民家頹壓別單恤典卽爲題給事命下矣西部字內全家頹壓五戶各錢二兩完少頹多四戶各布一疋恤典依例分給之意敢啓傳曰知道日前亦有申飭於京兆尹者果已隨卽提飭乎貧民之破屋床床不惟切矜況全頹之類庇身無所是何異納之溝中乎若聞頹戶別單來到未嘗暫時遲滯啓下欲使渠輩家累得蒙實效本廳則隨判下趁卽題給該戶受去亦果不踰日乎待快晴分遣摘奸以考勤慢慢在本廳本廳郞官當拿處慢在該府則堂郞當重勘不飭之部官亦當先汰後拿此意更須嚴飭近日何以分給何以受去形止竝自本廳該府論理草記可也
정조 13년
李書九以義禁府言啓曰保放罪人朴吉源依例還囚後捧供之意敢啓傳曰知道
정조 13년
禁府啓目河陽縣監朴吉源原情云云問目內辭緣泛稱遲晩刑推得情何如判付啓除刑推議處爲良如敎
정조 13년
己酉六月初五日辰時上御熙政堂右承旨入侍時右承旨李書九記事官沈奎魯記注官金鳳顯金健修直閣李晩秀以次進伏訖上曰碑銘何以書之則爲好耶以不善書之篆字寧不如正字之便好耶上曰以國夫人書之可乎以三韓國夫人書之可乎晩秀曰小臣學識鹵莽不能知得故問于李萬運則萬運亦不知矣上曰碑石琢磨之役何時了當晩秀曰今明間似可了當矣上曰始刻當在何日耶晩秀曰治石畢役後當催促始刻矣上曰今番不甚悤遽使之緩緩善刻可也上曰承旨得見晉安大君墓碑文乎書九曰不得見矣上曰此實希貴事也退去推見後謄出三本頒示諸同宗而其中密昌君家李益炡家各一件送之一件承旨持之可也仍命讀公事書判付訖仍命退承史以次退出
정조 13년
己酉六月初五日辰時上御重熙堂左承旨入侍時左承旨洪文泳假注書李海隣記注官金健修記注官金鳳顯以次進伏訖命書傳敎曰凡薦獻之物皆有月令雖不敢自下擅退定限而或因節候之有早晩以未成熟已陳久之品薦獻則揆以禮制與事體決知其未安此後京外薦獻物種中不得不稍待若干日成熟者過若干日渝變者雖至差先差後於元定日字須勿如前以不合之品封進事令該曹申飭京外命退承史以次退出
정조 13년
己酉六月初五日巳時上御重熙堂右承旨入侍時右承旨李書九假注書李海隣記注官金鳳顯記注官金健修以次進伏訖命書傳敎曰月前因筵臣言故判書宋言愼家知有宣廟朝御札奉來敬玩寵眷之隆赫在古罕有且況御札辭意視同家人密勿鄭重懇懇惓惓此宗親國戚家所未蒙之異數殊眷予不任三復欽誦原帖子以主家之貧窶不能堅藏未免有渝刓玆令度支長改粧盛櫃子還于主家而另模一本奉置內閣主家人還奉時節次藏弆之所依筵敎令度支行會該道以其無文蹟之故不得擧行云故判書之事跡觀於家狀亦多照爛遭遇如是隆盛則尙無易名之典可謂欠事而向聞大臣言過百年後非特敎及大臣筵奏不得爲之云令弘文館待其撰狀卽爲擧行事分付命退承史以次退出
정조 13년
己酉六月初五日午時上御誠正閣左承旨入侍時左承旨洪文泳假注書李海隣記注官金鳳顯金健修以次進伏訖上命書傳敎曰累萬包穀物自嶺運北無一包欠縮無一船臭載監色船格無一人致傷如今番之穩稅利涉不但前所未聞萬口就哺其喜可知今番入北形止畢到觀於狀辭南關二校領運之功北關二校通運之勢俱極嘉尙特竝賞加以示奬聳之意事下諭北伯及繡衣處騎船沙格南北何異依嶺南例施事令廟堂行會命退承史以次退出
정조 13년
行都承旨具㢞坐直行左承旨柳誼差祭右承旨洪文泳差祭左副承旨李鼎運坐直右副承旨李書九差祭同副承旨李敬一差祭注書沈奎魯仕徐有聞病假注書李海隣仕直事變假注書沈能迪仕
정조 13년
洪文泳啓曰御營廳將官來今日本廳軍兵日次私習云矣敢啓傳曰待晴爲之
정조 13년
李書九啓曰獻納柳匡國下諭後過限不爲上來依定式遞差傳旨及禁推傳旨捧入之意敢啓傳曰知道
정조 13년
傳于李書九曰傳香承旨馳詣受香所奉審摘奸以來
정조 13년
傳于李書九曰都承旨前望單子入之待下批牌招察任
정조 13년
都承旨前望單子入之具㢞落點
정조 13년
以修撰朴基正牌不進罷職傳旨傳于具㢞曰只推
정조 13년
李書九啓曰副應敎李敬五副修撰柳文養差祭出去矣修撰朴基正以行公玉堂當爲替直而屢度催促終不入來至於空省記以入之境事體所在極爲未安推考警責仍卽牌招修撰李晴自鄕上來云一體牌招以爲入直之地何如傳曰允
정조 13년
李書九啓曰今初七日四門祈晴祭遣近侍設行事命下矣何承旨進去乎敢稟傳曰左承旨則興仁之門進去右承旨則敦義門進去右副承旨則崇禮門進去同副承旨則肅靖門進去
정조 13년
傳于李書九曰左副右副聞是篤老侍下云許遞前望單子入之待下批牌招察任
정조 13년
承旨前望單子入之柳誼李鼎運落點
정조 13년
洪文泳啓曰今此祈晴祭時興仁之門崇禮門敦義門閉門標信請出之意敢啓傳曰神位版人定前奉詣事史官旣承筵敎待史官進去後奉詣之意分付太常城門則日暮後閉門而明日明陵忌辰祭香祝奉詣時除標信開門事分付兵曹
정조 13년
以京畿監司狀啓日次進上封進時敦義門開閉令兵曹稟旨分付事傳于洪文泳曰除標信出納事令兵曹分付
정조 13년
以全羅監司農形狀啓傳于李鼎運曰去月念四日之雨平壤多漂戶平海有沈坪今日祈晴之擧出於均爲諸道祈稔之意觀此完伯狀啓本道列邑則卄四之水不至大段以日候快晴田畓穀一倍改觀爲說狀啓封發卽初二日而亦無雨澤緣由本道雨澤之不至過多可知爲民事極可幸也然則湖西嶺南卄四以後所得多寡何如亦無漂戶沈坪之患乎須卽詳問列邑狀聞事令廟堂郞爲行會
정조 13년
以平安監司狀啓民家漂壓事傳于李鼎運曰觀此狀本今番雨水平壤城內頹戶之數至於屢百之多聞甚矜惻若不別般顧恤農時民人何以聊生而奠居況全頹此多則蕩析之狀若在目中玆遣入直宣傳官騎驛慰諭仍卽元恤典外以會付穀依年前被燒之例計戶分給申飭道伯地方官拮据材力使卽經始改構如有還上身布者全頹處蕩減其餘道伯分等蠲恤後狀聞事知悉
정조 13년
以漢城府民家頹壓別單傳于李鼎運曰恤典卽爲題給
정조 13년
禮曹啓目粘連三聖祠祭品祭式定式事諸臣之意皆有論列伏惟上裁何如判付啓淳風逖矣文勝日甚何必勤諮於節目間繁縟之儀而本祠體貌自別祭不合式實有如不勝之歎乙仍于俄者措辭判下諒由於是籩豆品數之昔無今有無朝令之頒示則斯速復舊制土産換用亦許從便爲旀牲牢事文跡雖無徵禮義則有據祝式與笏記事若號若名難以辨知此兩段竝仍舊無妨是旀制服之權着團領事近擅便飭令該道新備敝又改爲之意嚴飭分付爲旀獻官典祀等原差代差事祠與山直勿侵役事依右議政議施行爲良如敎
정조 13년
以左議政李性源八度呈辭傳于李鼎運曰不允批答王若曰溫諭屢宣嗟予辭之已罄懇牘又上慨卿心之莫回豈因一時之微疴遽解三事之重任顧今憂虞之溢目不宜輔相之丐身嗟國事罔涯方歎首席之久曠念廟謨之多滯奈此端揆之獨勞君臣有如家人必貴情志之相沕疾病雖因無妄尙喜精力之不衰夫何求助之際屢尋請告之章神明所扶庶幾昔疾之已愈倚毗方篤盍思前批之丁寧雖使鞠躬而盡誠難望艱虞之弘濟豈可釋負而求退罔念休戚之與同復庸諄諄而告之無懷望望然去也於戲人言雖至宜付官師之箴規相職不輕寧或去就之容易勿復困我決不捨卿所辭宜不允故玆敎示想宜知悉知製敎臣柳文養製進
정조 13년
李書九以禮曹言啓曰祈晴祭不卜日遣近侍初七日設行事命下矣四門禜祭今初七日設行三日而止事知委何如傳曰允
정조 13년
柳誼以兵曹言啓曰卽接宗廟署入直部將洪疇九牒報則宗廟西邊墻垣舊築三間許因雨頹圮云令繕工監爲先以杻把子堅實圍排依例樹柵而衛軍二名定送限改築間嚴加守直亦令巡邏營門申飭校卒另加巡察之意分付何如傳曰允
정조 13년
洪文泳以兵曹言啓曰卽接廣智營入直哨官沈公協手本則集春門北邊宮墻新築一間許今日風雨時墻內大松一株顚壓仍爲頹圮云令紫門監爲先以杻把子堅實圍排依例樹柵待晴卽爲修築而把守軍兵廣智營入直軍八名除出限改築間嚴加守直之意分付何如傳曰允
정조 13년
李鼎運以訓鍊都監言啓曰仍兵曹草記集春門北邊宮墻新築一間許今日風雨時墻內大松一株顚壓仍爲頹圮把守軍廣智營入直軍八名除出限改築間嚴加守直事命下矣廣智營入直軍五十名內二十名集春門北邊宮墻新改築時把守除出而八名除出則行巡無以推移以出番軍八名將校一人率領限修築間嚴加守直之意敢啓傳曰知道
정조 13년
李鼎運以禁衛營言啓曰卽接西營入直哨官金相玉所報則本營字內宗廟西墻舊築三間許仍雨頹圮云臣持默馳進頹圮處看審後令繕工監堅實樹柵之意敢啓傳曰知道
정조 13년
柳誼以漢城府言啓曰賑恤廳頹壓民家恤典題給草記傳曰知道日前亦有申飭於京兆尹者果已隨卽提飭乎貧民之破屋床床不惟切矜況全頹之類庇身無所是何異納之溝中乎若聞頹戶別單來到未嘗暫時遲滯啓下欲使渠輩家累得蒙實效本廳則隨判下趁卽題給該戶受去亦果不踰日乎待快晴分遣摘奸以考勤慢慢在本廳本廳郞官當拿處慢在該府則堂郞當重勘不飭之部官亦當先汰後拿此意更須嚴飭近日何以分給何以受去形止竝自本廳該府論理草記可也事命下矣今此頹壓民戶之恤典題給軫念靡室之德意而前後飭敎不啻諄複故每當雨水之時另飭各部使之星火報來一邊修別單入啓一邊枚報賑廳而應受民人等預爲來待賑廳本府別單啓下後自賑廳卽地分給者本府與該廳已成規例而今又伏承聖敎更爲嚴飭各部凡係修報分給等節益加着念奉行毋敢一毫稽忽之意敢啓傳曰知道
정조 13년
柳誼以賑恤廳言啓曰仍本廳民家頹壓恤典題給草記傳曰知道日前亦有申飭於京兆尹者果已隨卽提飭乎貧民之破屋床床不惟切矜況全頹之類庇身無所是何異納之溝中乎若聞頹壓別單來到未嘗暫時遲滯啓下欲使渠輩家累得蒙實效本廳則隨判下趁卽題給該戶受去亦果不踰日乎待快晴分遣摘奸以考勤慢慢在本廳本廳郞官當拿處慢在該府堂郞當重勘不飭之府官亦當先汰後拿此意更須嚴飭近日何以分給何以受去形止竝自本廳該府論理草記可也事命下矣今此頹壓民戶恤典題給之擧德意曠絶飭敎諄複自下奉行之道不敢少忽本廳與該府已有約束自該府一邊修啓別單一邊謄報本廳應受民人等自各該部預爲率領來待於本廳該府別單啓下本廳則本廳郞廳卽地親執逐名出給故自初至今而姑無踰日遲滯之弊矣今又伏承聖敎更爲嚴飭各部竝加着念擧行分給之節無或稽滯之意敢啓傳曰知道
정조 13년
具庠以賑恤廳言啓曰仍漢城府民家頹壓別單恤典卽爲題給事命下矣北部字內全家頹壓六戶各錢二兩完小頹多九戶南部字內一戶合十戶各布一疋恤典依例分給之意敢啓傳曰知道
정조 13년
具庠以賑恤廳言啓曰因漢城府民家頹壓別單恤典卽爲題給事命下矣東部字內完小頹多二戶各布一疋恤典依例分給之意敢啓傳曰知道
정조 13년
具庠以賑恤廳言啓曰仍漢城府民家頹壓別單恤典卽爲題給事命下矣西部字內全家頹壓十九戶各錢二兩完小頹多十一戶各布一疋恤典依例分給之意敢啓傳曰知道
정조 13년
都承旨金載瓚疏曰伏以臣卽伏承銀臺除旨固當聞命卽膺少效夙夜之勞而第臣目下情私切有萬萬懇迫者臣父浮脹之病源委旣深有非一時之祟症形轉痼今爲三朔之久臣之日夕焦遑實是通朝之所共知者間賴藥餌之力纔得分數之歇庶冀因此善攝轉得向減而又自十數日內本症無端復劇半體之浮高今至遍身膈脘之憊轉爲澎脹呼吸喘急氣息澌頓見今沈重之狀比向來不啻數層臣左右扶將戶內如煎而至於離捨供劇實非情理之所可堪者臣向叨是職得蒙體諒之恩父子相對尙切感祝而旬月未幾有除輒煩固知義分之悚蹙情急勢迫不得不隨牌閤外又此仰籲伏乞聖慈特垂矜察亟遞臣所叨職名俾得以專心救護獲伸至情仍治臣違傲之罪以肅朝綱千萬幸甚答曰省疏具悉情理旣如此本職竝許遞
정조 13년
己酉六月初六日辰時上御誠正閣右承旨入侍時右承旨李書九記事官沈奎魯編修官曺亨壽記事官李相璜以次進伏訖上曰禮曹判書入侍出榻敎賤臣承命出與禮曹判書鄭昌順偕入進伏上曰祈晴祭祭官以闕內入直塡差則排望想必苟艱宣傳官檢書官竝擬事分付吏曹賤臣承命出傳上曰平安道頹壓民戶盡心奠接之意以書通于西伯可也昌順曰以傳敎見之豈敢不盡心擧行乎命昌順先退命書榻敎曰王大妃殿進御加味六和湯依前方限二貼更爲煎入又命書傳敎曰都承旨連日呈病許遞前望單子入之待下批牌招察任仍命退承史以次退出
정조 13년
己酉六月初六日辰時上御重熙堂右承旨入侍時右承旨李書九假注書李海隣記注官金鳳顯金健修以次進伏訖上命書傳敎曰水標不至過流霔勢不至竟日而跨朔成霖痒稼可慮關西水漂此多北路事誠關心京城爲八路之表時令早晩不須論祈晴祭不卜日遣近侍初七日設行執事官依前例以內外司入直官中塡差事分付命退承史以次退出
정조 13년
行都承旨具㢞坐直行左承旨柳誼差祭右承旨洪文泳差祭左副承旨李鼎運坐直右副承旨李書九差祭同副承旨李敬一差祭注書沈奎魯仕直徐有聞病假注書洪樂敏仕事變假注書沈能迪仕
정조 13년
李鼎運啓曰來十一日朝參日次矣敢稟傳曰停
정조 13년
具㢞啓曰來十一日輪對日次矣敢稟傳曰爲之
정조 13년
李鼎運啓曰大司憲李𡊠疏批未下執義李身晦掌令高益擎閔彝顯持平姜錫龜李升運俱在外監察茶時之意敢啓傳曰知道
정조 13년
傳于具㢞曰都承旨入侍
정조 13년
李海隣改差代以洪樂敏爲假注書
정조 13년
李鼎運啓曰假注書洪樂敏時無職名令該曹依例付軍職冠帶常仕何如傳曰允
정조 13년
傳于李鼎運曰兵曹參知聞有實病許遞與參判未差之代前望單子入之待下批牌招察任
정조 13년
兵曹堂上前望單子入之參判金思穆參知李祖源落點
정조 13년
傳于李鼎運曰潦炎如此時囚區別功議以草記照律勘放
정조 13년
以左議政李性源九度呈辭傳于李鼎運曰不允批答
정조 13년
傳于李鼎運曰奉審承旨入侍
정조 13년
李鼎運以弘文館言啓曰本館上番闕直事甚未安修撰朴基正旣有只推之命卽爲牌招以爲姑陞入直之地何如傳曰允
정조 13년
以修撰朴基正牌招不進罷職傳旨傳于李鼎運曰只推
정조 13년
李鼎運以都摠府言啓曰今日入直內三廳武兼禁軍及軍兵當爲中日私習而國忌齊戒相値不得爲之之意敢啓傳曰知道
정조 13년
李鼎運以備邊司言啓曰卽見全羅監司尹行元狀啓則以爲禁衛軍上番時兵使之調點上送自是令甲而當此農務方殷之時沿路迎送實爲民弊以益山附近礪山營將代行事請令廟堂稟旨分付矣兵使之境上點送自是定式而當此農務方殷之時列邑廚傳之弊不可不念且營將代點已多近例依狀請施行事分付道臣何如傳曰允
정조 13년
李鼎運以賑恤廳言啓曰因漢城府民家頹壓別單恤典卽爲題給事命下矣全家頹壓南部字內十二戶西部字內二十九戶北部字內四戶合四十五戶各錢二兩完少頹多南部字內十六戶西部字內七戶北部字內四戶東部字內一戶合二十八戶各布一疋恤典依例分給之意敢啓傳曰知道
정조 13년
李鼎運以義禁府言啓曰潦炎如此時囚區別功議以草記照律勘放事命下矣時囚罪人朴吉源本府議啓內殺獄檢驗關係至重爲檢官固當十分精察毋或疎漏此獄段事情旣甚疑晦諸供又多變幻而初不到底究覈末乃硬定元犯揆以法意極爲可駭以此照律罪取考律文則大明律檢驗屍傷不以實條有曰凡檢驗屍傷初覆檢官吏不爲用心檢驗定執致死根因不明者杖六十大典通編推斷條有曰犯私罪杖六十奪告身一等犯枉法受贖外笞杖竝收贖矣朴吉源杖六十收贖奪告身一等而其十三代祖訔佐命功臣云功減一等笞五十收贖解見任別敍放送何如傳曰允